CELEX: 32020D0953
Language: et
Date: 2020-06-26 00:00:00
Title: Nõukogu otsus (EL) 2020/953, 26. juuni 2020, ühelt poolt Euroopa Liidu ja selle liikmesriikide ning teiselt poolt Jordaania Hašimiidi Kuningriigi vahelise Euroopa – Vahemere piirkonna lennunduslepingu liidu nimel sõlmimise kohta

3.7.2020   
               
               
                  ET
               
               
                  Euroopa Liidu Teataja
               
               
                  L 212/12
               
            
         NÕUKOGU OTSUS (EL) 2020/953,
         26. juuni 2020,
         ühelt poolt Euroopa Liidu ja selle liikmesriikide ning teiselt poolt Jordaania Hašimiidi Kuningriigi vahelise Euroopa – Vahemere piirkonna lennunduslepingu liidu nimel sõlmimise kohta
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõike 6 punkti a alapunkti v teise lõiguga ning artikli 218 lõikega 7,
         võttes arvesse Euroopa Komisjoni ettepanekut,
         võttes arvesse Euroopa Parlamendi nõusolekut, (1)
         
         ning arvestades järgmist:
         
                     (1)
                  
                  
                     Kooskõlas nõukogu ja nõukogus kokku tulnud liikmesriikide valitsuste esindajate otsusega 2012/750/EL (2) allkirjastati ühelt poolt Euroopa Liidu ja selle liikmesriikide ning teiselt poolt Jordaania Hašimiidi Kuningriigi vaheline Euroopa – Vahemere piirkonna lennundusleping (3) (edaspidi „leping“) 15. detsembril 2010, eeldusel et see sõlmitakse hilisemal kuupäeval.
                  
               
                     (2)
                  
                  
                     Lepingu on ratifitseerinud kõik liikmesriigid peale Horvaatia Vabariigi, kes ühineb lepinguga vastavalt 2012. aasta ühinemisaktile. Protokoll, millega muudetakse ühelt poolt Euroopa Liidu ja selle liikmesriikide ning teiselt poolt Jordaania Hašimiidi Kuningriigi vahelise Euroopa – Vahemere piirkonna lennunduslepingut, et võtta arvesse Horvaatia Vabariigi ühinemist Euroopa Liiduga, (4) kirjutati alla 3. mail 2016 kooskõlas nõukogu otsusega (EL) 2016/803 (5).
                  
               
                     (3)
                  
                  
                     Leping tuleks liidu nimel heaks kiita.
                  
               
                     (4)
                  
                  
                     Otsuse 2012/750/EL artiklid 3 ja 4 sisaldavad sätteid lepingus sätestatud mitmesugustes küsimustes otsuste tegemise ja esindamise kohta. Lähtudes Euroopa Kohtu 28. aprilli 2015. aasta otsusest kohtuasjas C-28/12, (6) komisjon vs. nõukogu, tuleks nende sätete kohaldamine lõpetada. Aluslepinguid arvesse võttes ei ole kõnealustes küsimustes vaja kehtestada uusi sätteid ning otsuse 2012/750/EL artikli 5 kohased komisjoni teavitamise sätted ei ole enam vajalikud. Sellest tulenevalt tuleks alates käesoleva otsuse jõustumise päevast lõpetada otsuse 2012/750/EL artikli 3 lõigete 2–5 ning artiklite 4 ja 5 kohaldamine,
                  
               ON VASTU VÕTNUD KÄESOLEVA OTSUSE:
         
            Artikkel 1
            Ühelt poolt Euroopa Liidu ja selle liikmesriikide ning teiselt poolt Jordaania Hašimiidi Kuningriigi vaheline Euroopa – Vahemere piirkonna lennundusleping kiidetakse liidu nimel heaks (7).
         
         
            Artikkel 2
            Nõukogu eesistuja esitab liidu nimel lepingu artikli 29 lõikes 1 sätestatud teate.
         
         
            Artikkel 3
            Seisukoha, mis võetakse liidu nimel ühiskomitee poolt lepingu artikli 26 lõike 6 punkti a alusel tehtavate selliste otsuste suhtes, millega vajalikke tehnilisi kohandusi arvesse võttes lisatakse liidu õigusakte lepingu III lisasse, esitab komisjon, olles esitanud seisukoha konsulteerimiseks vastavalt nõukogu otsusele kas nõukogule või selle ettevalmistavatele organitele.
         
         
            Artikkel 4
            Otsuse 2012/750/EL artikli 3 lõigete 2–5 ning artiklite 4 ja 5 kohaldamine lõpeb käesoleva otsuse jõustumise päeval.
         
         
            Artikkel 5
            Käesolev otsus jõustub selle vastuvõtmise päeval.
         
         
            Brüssel, 26. juuni 2020
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  17. juuni 2020. aasta nõusolek (Euroopa Liidu Teatajas seni avaldamata).
         
            (2)  Nõukogu ja nõukogus kokku tulnud liikmesriikide valitsuste esindajate 15. oktoobri 2010. aasta otsus 2012/750/EL Euroopa Liidu ja selle liikmesriikide ning Jordaania Hašimiidi Kuningriigi vahelise Euroopa – Vahemere piirkonna lennunduslepingu allkirjastamise ja ajutise kohaldamise kohta (ELT L 334, 6.12.2012, lk 1).
         
            (3)  ELT L 334, 6.12.2012, lk 3.
         
            (4)  ELT L 132, 21.5.2016, lk 81.
         
            (5)  Nõukogu 7. mai 2015. aasta otsus (EL) 2016/803 protokolli, millega muudetakse Euroopa Liidu ja selle liikmesriikide ning Jordaania Hašimiidi Kuningriigi valitsuse vahelist Euroopa – Vahemere piirkonna lennunduslepingut, et võtta arvesse Horvaatia Vabariigi ühinemist Euroopa Liiduga, liidu ja selle liikmesriikide nimel allkirjastamise ja selle ajutise kohaldamise kohta (ELT L 132, 21.5.2016, lk 79).
         
            (6)  Euroopa Kohtu 28. aprilli 2015. aasta otsus kohtuasjas komisjon vs. nõukogu, C-28/12, EU:C:2015:282.
         
            (7)  Leping on avaldatud Euroopa Liidu Teatajas (ELT L 334, 6.12.2012, lk 3) koos allkirjastamise otsusega.